
REFERAT 

privind aprobarea proiectului “Infrastructură regională de afaceri şi inovare în sectorul IT&C”, Documentaţiei tehnico-economice şi a Analizei cost-beneficiu, precum şi a cheltuielilor legate de proiect ce revin Municipiului Timişoara, în vederea accesării fondurilor nerambursabile prin Programul Operaţional Regional 2007-2013 aferent Axei prioritare 1. - „Sprijinirea dezvoltării durabile a oraşelor-poli urbani de creştere”, Domeniul major de intervenţie 1.1. – „Planuri integrate de dezvoltare urbană”, Sub-domeniul: „Poli de creştere

Obiectivul strategic al Programului Operaţional Regional constă în sprijinirea unei dezvoltări economico-sociale durabile şi echilibrate teritorial, a tuturor regiunilor României, potrivit nevoilor şi resurselor specifice, cu accent pe sprijinirea dezvoltării durabile a polilor urbani de creştere, îmbunătăţirea mediului de afaceri şi a infrastructurii de bază, pentru a face din regiunile României locuri atractive pentru investiţii.

Axa prioritară 1 „Sprijinirea dezvoltării durabile a oraşelor-poli urbani de creştere”, Domeniul major de intervenţie 1.1. – „Planuri integrate de dezvoltare urbană”, Sub-domeniul: „Poli de creştere” are ca scop creşterea calităţii vieţii şi crearea de noi locuri de muncă, prin reabilitarea infrastructurii urbane, inclusiv a serviciilor sociale, precum şi prin dezvoltarea serviciilor de sprijinire a afacerilor şi a antreprenoriatului.

Oraş polarizator cu legături intense cu arealele înconjurătoare, Timişoara generează dezvoltare în toată regiunea de Vest a României, motiv pentru care a fost nominalizat ca fiind unul din cei 7 poli naţionali de creştere.

Sectorul Tehnologiei Informaţiei şi Comunicaţiilor (IT&C) este unul din sectoarele cele mai dinamice din Polul de Creştere Timişoara, înregistrând o creştere constantă şi substanţială în ultimii 10 ani. Tradiţia industrială, calitatea educaţiei şi cercetării de specialitate din universităţile Timişoarei, precum şi proximitatea faşă de pieţele mari din Europa Centrală au constituit elemente importante pentru dezvoltarea acestui sector. 
Centru universitar renumit, Timişoara beneficiază  de resurse umane necesare pentru dezvoltarea uneia dintre cele mai eficiente sub-ramuri economice, respectiv industria IT&C. Cele 4 facultăţi din cadrul Universităţii Politehnica şi Universităţii de Vest, cu specialităţile automatică – calculatoare, electronică – telecomunicaţii, electrotehnică şi matematică – informatică produc anual circa 500 de absolvenţi. Deşi, în prezent, în municipiu activează firme de prestigiu din domeniu, sectorul fiind bine reprezentat şi divers, acestea nu au capacitatea de absorbţie integrală a acestei categorii de elită a forţei de muncă locale sau regionale.  
Ca atare, este necesară şi oportună crearea unei infrastructuri regionale de susţinere a afacerilor şi inovării în domeniul IT&C în Regiunea Vest, prin mobilizarea resurselor substanţiale existente pe plan regional în acest domeniu şi prin coordonarea, pe baza unor strategii de dezvoltare comune, a activităţilor inovative desfăşurate de actorii IT &C din regiune. 
Astfel, în Planul Integrat de Dezvoltare al Polului de Creştere Timişoara a fost inclus proiectul “Infrastructură regională de afaceri şi inovare în sectorul IT&C”, proiect care va contribui la dezvolzarea economică a Polului de Creştere, prin sprijinirea unuia dintre cele mai dezvoltare sectoare economice la nivel regional, respective Tehnologia Informaţiei şi a Comunicaţiilor. Dezvoltarea unei astfel de structuri va genera şi servicii cu valoare adăugată pentru întreprinderile din sector şi pentru ceilalţi actori din sectorul IT&C, contribuind astfel la accelerarea dezvoltării Polului de Creştere, dezvoltare bazată pe sectoare economice şi competitive.
Proiectul urmăreşte creare unei structuri clar delimitate, care să asigure o serie de facilităţi şi spaţii pentru desfăşurarea unor activităţi economice de producţie/prestare de servicii, având ca scop atragerea microîntreprinderilor, a IMM-urilor şi companiilor, astfel încât să se valorifice potenţialul uman şi material al Polului de Creştere Timişoara, în special, şi al regiunii, în general.

Principalele obiective ale proiectului sunt următoarele:

· dezvoltarea potenţialului ştiinţific, tehnic şi economic la nivel regional;
· dezvoltarea sectorului industrial al tehnologiilor de vârf în domeniul IT&C;
· sprijinirea creării de noi firme în domeniul IT&C, în special prin crearea unui mediu de incubare şi dezvoltare de afaceri;

· facilitarea transferului tehnologic al rezultatelor noi din domeniul IT&C către agenţii economici interesaţi în folosirea produselor/pachetelor de produse şi servicii cu valoare comercială şi valorificarea acestora pe piaţa internă şi externă;
· facilitarea implementării în sectorul industrial şi valorificarea pe piaţă a rezultatelor cercetării de vârf din domeniul IT&C;

· integrarea studenţilor şi a absolvenţilor de învăţământ superior în mediul socio-economic;

· stabilizarea specialiştilor cu performanţe profesionale ridicate din domeniul cercetării şi al învăţământului superior;

· crearea de noi locuri de muncă în domeniul tehnologiilor avansate;

· dezvoltarea cooperării între mediul universitar şi de cercetare şi sectorul industrial;
· stimularea agenţilor economici în sensul participării active a sectorului privat la dezvoltarea şi valorificara cercetării şi inovării din domeniul IT&C.
În consecinţă, proiectul va aduce o contribuţie directă la dezvoltarea sectorului IT&C local şi regional, prin realizarea unei transfomrări structurale în relaţiile dintre principalii actori IT&C din regiune şi prin instituţionalizarea unui parteneriat strategic între cercetare, instituţii de formare, întreprinderi româneşti şi companii străine/multinaţionale, în vederea realizării de produse şi servicii IT&C inovative.

Drept urmare, propunem spre aprobare proiectul “Infrastructură regională de afaceri şi inovare în sectorul IT&C”, documentaţia tehnico-economică, elaborată de către S.C. ”ANDREESCU ŞI GAIVORONSCHI” S.R.L. în baza contractului de prestare de servicii nr. 121/18.08.2010, contribuţia proprie a Municipiului Timişoara la cofinanţarea proiectului, precum şi alocarea în bugetul local a T.V.A. aferentă proiectului - condiţie pentru recuperarea acesteia -, precum şi a unui avans, estimat a acoperi primele 6 luni de implementare, având în vedere condiţiile rambursării în cazul proiectelor finanţate din fonduri structurale, cu menţiunea că T.V.A. aferentă cheltuielilor eligibile, precum şi avansul necesar implementării optime a proiectului vor fi rambursate de Autoritatea de Management pentru Programul Operaţional Regional 2007-2013, conform legislaţiei în vigoare în condiţiile rambursării/decontărilor ulterioare.

Având în vedere cele menţionate mai sus, 





   Propunem spre aprobare următoarele:

1. proiectul “Infrastructură regională de afaceri şi inovare în sectorul IT&C”, în valoare totală de 19.185.764,30 lei, în vederea accesării fondurilor nerambursabile prin Programul Operaţional Regional 2007-2013, Axa prioritară 1. - „Sprijinirea dezvoltării durabile a oraşelor-poli urbani de creştere”, Domeniul major de intervenţie 1.1. - „Planuri integrate de dezvoltare urbană”, Sub-domeniul: „Poli de creştere”.

2. Documentaţia tehnico-economică şi Analiza cost-beneficiu în vederea realizării proiectului ““Infrastructură regională de afaceri şi inovare în sectorul IT&C”, elaborate de către S.C. ”ANDREESCU ŞI GAIVORONSCHI” S.R.L., cu principalii Indicatori tehnico-economici prevăzuţi în Anexa la prezentul referat.
3. contribuţia proprie a Municipiului Timişoara la cofinanţarea proiectului din bugetul local cu suma de 8.167.063,85 lei,  alcătuită din:
a) contribuţia Municipiului Timişoara la cheltuieli eligibile reprezentând minim 50% din valoarea eligibilă a proiectului, în sumă de 7.335.819,47 lei;

b) contribuţia Municipiului Timişoara reprezentând cheltuielile neeligibile aferente proiectului, în sumă de 831.244,38 lei.

4. (1) alocarea din bugetul local a sumei de 6.002.880,98 lei, alcătuită din:

a) T.V.A. aferent proiectului în sumă de 3.682.880,98 lei;
b) avansul necesar implementării optime a proiectului în sumă de 2.320.000 lei.
(2) T.V.A. aferentă cheltuielilor eligibile, precum şi avansul necesar implementării optime a proiectului vor fi rambursate de Autoritatea de Management pentru Programul Operaţional Regional 2007-2013, conform legislaţiei în vigoare în condiţiile rambursării/decontărilor ulterioare.

